Հավելված N 2

 ՀՀ կառավարության 2023 թվականի

 --- -ի N --- -Լ որոշման

ՌԱԶՄԱՎԱՐՈՒԹՅՈՒՆ

ՓԱՐԻԶՅԱՆ ՀԱՄԱՁԱՅՆԱԳՐԻ ՆԵՐՔՈ ՀԱՅԱՍՏԱՆԻ ՀԱՆՐԱ­ՊԵ­ՏՈՒ­ԹՅԱՆ 2023-2030 ԹՎԱԿԱՆՆԵՐԻ ԱԶԳԱՅԻՆ ՄԱԿԱՐԴԱԿՈՎ ՍԱՀՄԱՆՎԱԾ ԳՈՐԾՈ­ՂՈՒ­ԹՅՈՒՆՆԵՐԻ ԻՐԱԿԱՆԱՑՄԱՆ ՖԻՆԱՆՍԱՎՈՐՄԱՆ

ԲՈՎԱՆԴԱԿՈՒԹՅՈՒՆ

[1. ՆԵՐԱԾՈՒԹՅՈՒՆ 3](#_Toc120102454)

[2. ԿԼԻՄԱՅԱԿԱՆ ՖԻՆԱՆՍԱՎՈՐՄԱՆ ՎԻՃԱԿԸ 3](#_Toc120102455)

[3. ԱՍԳ ԻՐԱԿԱՆԱՑՄԱՆ ՖԻՆԱՆՍԱՎՈՐՄԱՆ ԿԱՐԻՔԸ ԵՎ ՄԱՐՏԱՀՐԱՎԵՐՆԵՐԸ 6](#_Toc120102456)

[4. ՌԵՍՈՒՐՍՆԵՐԻ ՀԱՎԱՔԱԳՐՄԱՆ ՔԱՂԱՔԱԿԱՆՈՒԹՅՈՒՆԸ 8](#_Toc120102457)

[4.1 ԵՐԿՐԻ ՀԱՆՐԱՅԻՆ ՖԻՆԱՆՍՆԵՐ 8](#_Toc120102458)

[4.2 ՊԵՏՈՒԹՅՈՒՆ-ՄԱՍՆԱՎՈՐ ԳՈՐԾԸՆԿԵՐՈՒԹՅՈՒՆ 9](#_Toc120102459)

[4.3 ՄԻՋԱԶԳԱՅԻՆ ԿԼԻՄԱՅԱԿԱՆ ՖԻՆԱՆՍՆԵՐ 11](#_Toc120102460)

[4.4 ԿԱՆԱՉ ՊԱՐՏԱՏՈՄՍԵՐ 13](#_Toc120102461)

[4.5 ԱԾԽԱԾՆԻ ՇՈՒԿԱ ԵՎ ՓԱՐԻԶՅԱՆ ՀԱՄԱՁԱՅՆԱԳՐԻ ՀՈԴՎԱԾ 6 16](#_Toc120102462)

[4.6 ԿԱՆԱՉ ՎԱՐԿԵՐ 18](#_Toc120102463)

[4.7 ԿԼԻՄԱՅԻ ՓՈՓՈԽՈՒԹՅԱՆ ԾՐԱԳՐԵՐ՝ ՊԱՐՏՔԻ ԴԻՄԱՑ 19](#_Toc120102464)

# ՆԵՐԱԾՈՒԹՅՈՒՆ

Կլիմայի փոփոխության դիմակայման հետ կապված ֆինանսավորումն առանցքային է մեղմման և հարմարվողականության կարողությունների ընդլայնման համար: Մինչ այժմ, միջազգային հանրությանը չի հաջողվում առաջընթաց գրանցել իր ենթադրյալ նպատակին հասնելու հարցում, այն է՝ մինչև 2020 թվականը տարեկան 100 միլիարդ ԱՄՆ դոլար մոբիլիզացնել կլիմայի հետ կապված նախագծերի համար, ինչպես 2009 թվականին համաձայնեցվել էր Կոպենհագենի համաձայնագրով:

Կլիմայի հետ կապված ֆինանսավորման այս մասշտաբը մոբիլիզացնելու և օգտագործելու հարթակների, մեխանիզմների և կարողությունների զգալի պակաս կա: Առկա է նաև կլիմայի հետ կապված ֆինանսավորման առավել արդյունավետ օգտագործման մեխանիզմների պակաս: Կլիմայի հետ կապված միջազգային ֆինանսավորման մասշտաբայնացման համար անհրաժեշտ են նորարարական գործիքներ:

ԱՍԳ իրականացման ֆինանսավորման ռազմավարության (Ռազմավարություն) նպատակն է ուղղորդել կլիմայական ֆինանսավորման արդյունավետ գնահատման, հավաքագրման, ընդլայնման և կիրառման հարցում՝ կյանքի կոչելու ԱՍԳ իրականացման ծրագիրը:

Ռազմավարությունը ներկայացնում է ֆինանսավորման դեռևս չօգտագործված միջոցների արդյունավետ հավաքագրման ներուժը առավելագույնին հասցնելու համար անհրաժեշտ գործողությունները՝ հասցեագրելով ՋԳ արտանետումների ոլորտները: Ամրագրված լինելով ազգային և ոլորտային ռազմավարություններով ու դրանց իրականացման ծրագրերով՝ ԱՍԳ սահմանված թիրախի իրագործումը զգալիորեն կախված է նախատեսված գործողություն­ների ու ծրագրերի իրականացման ֆինանսական բաղադրիչի ընտրության գործընթացից:

Կլիմայական ֆինանսավորումը վերաբերում է պետական, մասնավոր և այլընտրանքային ազգային կամ միջազգային աղբյուրներին և ուղղվում է՝ աջակցելու կլիմայի փոփոխության մեղմման և հարմարվողականության միջոցառումներին:

# ԿԼԻՄԱՅԱԿԱՆ ՖԻՆԱՆՍԱՎՈՐՄԱՆ ՎԻՃԱԿԸ

1. Կլիմայական ֆինանսավորումը իրականացվում է հանրային (պետական) միջոցներից, կլիմայական միջազգային հիմնադրամներից, զարգացման գործընկերներից (միջազգային ֆինանսական կառույցներ և զարգացած երկրներ), մասնավոր և այլընտրանքային ազգային կամ միջազգային աղբյուրներից՝ աջակցելու կլիմայի փոփոխության մեղմման և հարմարվողականության միջոցառումներին:
2. 2017-2019 թվականներին **հանրային կլիմայական ծախսերը** Հայաստանում դրսևորել են նվազման միտում ինչպես բացարձակ արտահայտությամբ, այնպես էլ՝ որպես բյուջետային ընդհանուր ծախսերի մասնաբաժին՝ 4.0 տոկոսից նվազելով մինչև 2.2. տոկոս:
3. Հանրային կլիմայական ծախսերի ֆինանսավորման աղբյուրների մոտավորապես կեսը կազմել են արտաքին նպատակային վարկերը և դրամաշնորհները: Արտաքին ֆինանսա­վորման աղբյուրներում նպատակային վարկերը զգալիորեն գերակշռել են նպատակային դրամաշնորհներին՝ մոտավորապես 10/1 հարաբերությամբ: Այդ աղբյուրներից ֆինանսա­վոր­վող կլիմայական ծախսերը տարեց-տարի նվազել են ինչպես բացարձակ արտահայտու­թյամբ, այնպես էլ որպես կլիմայական ընդհանուր ծախսերի մասնաբաժին՝ 57.2 տոկոսից (2017) նվազելով մինչև 45.2 տոկոս (2019): Արտաքին աղբյուրներից ֆինանսավորվող կլիմայական ծախսերի նվազեցման հիմնական պատճառ­ներից է համապատասխան բյուջետային միջոցառումների ցածր կատարողականը:
4. Հարմարվողականության միջոցառումներին բաժին է ընկնում կլիմայական ծախսերի մոտ 51 տոկոսը, իսկ մեղմման միջոցառումներին՝ մոտ 35 տոկոսը: Մնացած ծախսերը բաժին են ընկնում խառը ազդեցություն ենթադրող միջոցառում­ներին: Թե մեղմման և թե հարմարվողականության ծախսերը տարեց-տարի դրսևորել են կայուն նվազման միտում, թեև խառը ազդեցություն ենթադրող միջոցառումների գծով ծախսերն աճել են՝ հիմնականում անտառային տնտեսության գծով կատարված ծախսերի աճի հաշվին:
5. 2019 թվականի պետական բյուջեում կլիմայի փոփոխությանն առնչվող միջոցառումների թվաքանակը կազմել է 182, ինչը պետական բյուջեի միջոցառումների ընդհանուր թվաքանակի 12.3 տոկոսն է: 2020 թվականին այդ ցուցանիշների մասով արձանագրվել է աննշանակալի աճ՝ կազմելով համապատասխանաբար 185 միջոցառում և 12.5 տոկոս։
6. Վերջին 20 տարիների ընթացքում Հայաստանը աջակցություն է ստացել **կլիմայի նպա­տա­­կային միջոցներից**՝ երկրում կլիմայի փոփոխության խնդիրները լուծելու համար, այդ թվում` քաղաքականության մշակում, կարողությունների զարգացում, ՋԳ արտանե­տում­ների կրճատում, խոցելի տարածքներում կլիմայի փոփոխությանը հարմարվելու ներուժի ընդլայնում, աղետների ռիսկի նվազեցում, ինչպես նաև տեխնոլոգիաների փոխանցում, կրթություն և իրազեկման բարձրացում թիրախային ոլորտներում:
7. Գլոբալ էկոլոգիական հիմնադրամի (ԳԷՀ) միջոցներից Հայաստանին տրամադրվել է շուրջ 43 մլն ԱՄՆ դոլարի դրամաշնորհ՝ 35 ազգային բնապահպանական ծրագրերի իրականացման նպատակով, որից 15-ը (մոտ 19 մլն ԱՄՆ դոլար) ուղղվել են երկրում կլիմայի փոփոխության հիմնախնդիրների լուծմանը: Հայաստանը դրա­մաշ­նոր­հա­յին օ­ժան­դա­կութ­յուն­ է ստա­ցել ԳԷՀ-ից նաև 14 տա­րա­ծաշր­ջա­նա­յին բնա­պահ­պա­նա­կան ծրագ­րե­րի ֆի­նան­սա­վոր­ման շրջա­նակ­նե­րում (ընդ­հա­նուր տա­րա­ծա­շրջա­նա­յին ծրագ­րե­րի դրա­մաշ­նոր­հա­յին բյու­ջեն՝ 179 մլն ԱՄՆ դո­լար), որոն­ցից 5–ը նույն­պես ուղղ­ված են ե­ղել տա­րա­ծաշր­ջա­նում կլի­մա­յի փո­փո­խու­թյան հիմ­նա­խնդիր­նե­րի լուծ­մա­նը (ընդ­հա­նուր դրա­մաշ­նոր­հա­յին բյու­ջեն՝ 139 մլն ԱՄՆ դո­լար): Փոքր դրա­մաշ­նորհ­նե­րի ծրագ­րով ԳԷՀ-ը տրա­մադ­րել է նաև շուրջ 1.5 մլն ԱՄՆ դո­լա­րի դրա­մաշ­նորհ կլի­մա­յի փո­փո­խութ­յան մեղմ­մանն ուղղ­ված ծրագ­րե­րի ֆի­նան­սա­վոր­ման հա­մար, որոնք ի­րա­կանց­վել են ՀԿ/հա­մայն­քա­հեն կազ­մա­կեր­պու­թյուն­նե­րի մի­ջո­ցով:
8. Հարմարվողականության հիմնադրամը (ՀՀ) Հա­յաս­տա­նի հա­մար հաս­տա­տել է շուրջ 4 մլն ԱՄՆ դո­լա­րի ներ­դրում` ա­ջակ­ցե­լով 4 ծրագ­րի ի­րա­կա­նաց­մա­նը՝ քա­ղա­քա­շի­նութ­յան, գյու­ղատն­տե­սութ­յան,­ ա­ղետ­նե­րի ռիս­կե­րի նվա­զեց­ման և սոցիալական, գեն­դերային, կրթա­կան թիրախային ո­լորտ­նե­րում:
9. Կլիմայի կանաչ հիմնադրամի (ԿԿՀ) աջակցությամբ Հայաստանն իրակա­նաց­նում է 5 ծրագիր` ԿԿՀ-ի կողմից 116.1 մլն ԱՄՆ դոլարի ընդհանուր ֆինանսավորմամբ, ինչպես նաև 4 պատրաստակամության գործողություններ՝ հաստատված 4.2 մլն ԱՄՆ դոլար բյուջեով:
10. Կլիմայի ներդրումային հիմնադրամը (ԿՆՀ) Հայաստանի համար Վերականգնվող էներգիայի ընդլայնման ծրագրի շրջանակներում հաստատել է 40 միլիոն ԱՄՆ դոլարի ներդրումային ծրագիր, որը ներառում է շուրջ 14 միլիոն ԱՄՆ դոլարի դրամաշնորհներ և 26 միլիոն ԱՄՆ դոլարի արտոնյալ վարկեր: Ակնկալվում է, որ ՎԷԸԾ-ի շրջանակում 40 մլն ԱՄՆ դոլարի ֆինանսավորումը կխթանի մոտ 4,5 անգամ ավելի շատ ներդրումներ, որոնց մեծ մասը մասնավոր հատվածից (որպես սեփական կապիտալ կամ պարտք) և բազմակողմ զարգացման բանկերի, այդ թվում՝ Միջազգային ֆինանսական կորպորացիայի (ՄՖԿ), ԱԶԲ-ի, ՎԶԵԲ-ի առևտրային վարկավորման պատուհաններից:
11. 2010-2019 թթ. ընթացքում Հայաստանն ստացել է կլիմայական հարցերին վերաբերող զարգացման «ազդեցիկ»[[1]](#footnote-1) [[2]](#footnote-2) ֆինանսավորում, որը կազմել է 280 մլրդ ՀՀ դրամ: 2019 թվականին Գերմանիան հատկացրել է ֆինանսավորման 61 տոկոսը (22.5 մլրդ ՀՀ դրամ), իսկ զարգացման բազմակողմ կազմակերպությունները՝ 35 տոկոսը (13.1 մլրդ ՀՀ դրամ): 2010 թվականին ևս Գերմանիան ամենախոշոր ֆինանսավորում տրամադրած գործընկեր երկիրն էր. վերջինիս տրամադրած ֆինանսավորումը կազմել է ամբողջի 99 տոկոսը: Առավելագույն ֆինանսավորումը ստացվել է 2010 թվականին (61.5 մլրդ ՀՀ դրամ), իսկ մինչև 2019 թվականը ներդրումները կրճատվել են 39 տոկոսով: Ֆինանսների մեծ մասը ստացվել է պարտքային գործիքների տեսքով։
12. Նույն ժամանակահատվածում Հայաստանը ստացել է կլիմայական հարցերին վերա­բերող «հիմքային» ֆինանսավորում[[3]](#footnote-3), որը կազմել է 157 մլրդ ՀՀ դրամ։ 2019 թվականին Գերմանիան հատկացրել է ֆինանսավորման 82 տոկոսը (11.6 մլրդ ՀՀ դրամ), մինչդեռ զարգացման բազմակողմ կազմակերպություններին բաժին է ընկնում ֆինանսավորման միայն 0.1 տոկոսը: 2013 թվականին հատկացվել է 50 մլրդ ՀՀ դրամ: Ֆինանսների մեծ մասը ստացվել է պարտքային գործիքների տեսքով։
13. Ընդհանուր առմամբ, 1990 թվականից ի վեր իրականացվել է պետություն-մասնավոր գործընկերության (ՊՄԳ) 16 նախագիծ՝ 1.2 տրիլիոն ՀՀ դրամի չափով: Շուրջ 568 մլրդ ՀՀ դրամ ծախսվել է էներգետիկայի ոլորտում նախագծերի իրականացման վրա, և 94 մլրդ ՀՀ դրամ՝ ջրային և կոյուղու ոլորտների նախագծերի վրա: Այլ ոլորտների շարքում են երկաթուղիները, հեռահաղորդակցությունը, օդանավակայանը:
14. Հայաստանի երկկողմ պետական պարտքի մոտ 570 միլիոն ԱՄՆ դոլարը պատկանում է հինգ հիմնական վարկատուների: Այս երկկողմ պաշտոնական վարկատուներից յուրա­քանչյուրն ունի դրամաշնորհներ տրամադրելու, պարտքի փոխանա­կումը մուտքագրելու, հետգնման գործառնություններն իրականացնելու հստակ կանոններ: Մասնավորապես կարևորվում են այն երկրները, որոնք ունեն Հայաստանի պաշտոնական երկկողմ պարտք և ունեն պարտքերի փոխանակման և հետգնման գործառնությունների հետ կապված պատմություն: Ճապոնիան ունի գրեթե 240 մլն ԱՄՆ դոլարի չմարված վարկ: Ֆրանսիան երկրորդ ամենամեծ երկկողմ պաշտոնական վարկատուն է՝ մոտ 112 միլիոն ԱՄՆ դոլար չվճարված պարտքով: Գերմանիային պարտք կազմում է մոտ 109 միլիոն ԱՄՆ դոլար, Ռուսաստանի Դաշնությունը չորրորդ ամենամեծ երկկողմ պաշտոնական վարկատուն է՝ շուրջ 100 միլիոն ԱՄՆ դոլարի չափով, և Միացյալ Նահանգներին Հայաստանը պարտք է 17 միլիոն ԱՄՆ դոլարից ավելի գումար:
15. Կիոտոյի արձանագրության Մաքուր զարգացման մեխանիզմի (ՄԶՄ) շրջանակներում Հայաստանն ունեցել էր գրանցված 6 նախագիծ՝ կանխատեսելով մինչև 2020 թվականի վերջ թողարկել 3.6 միլիոն արտանետումների սերտիֆիկացված կրճատում (ԱՍԿ-ներ): Մինչև 2020 թվականի վերջը ԱՍԿ-ների փաստացի թողարկումը հասել էր 26.4 միլիոնը՝ հնարավոր ընդհանուր 136 միլիոնից (1 նախագիծ՝ գրանցված 6 նախագծի փոխարեն):

# ԱՍԳ ԻՐԱԿԱՆԱՑՄԱՆ ՖԻՆԱՆՍԱՎՈՐՄԱՆ ԿԱՐԻՔԸ ԵՎ ՄԱՐՏԱՀՐԱՎԵՐՆԵՐԸ

1. Մեղմման առաջնային գործողությունների (տես՝ Հավելված 1, Աղյուսակ 3), որոնք ներառում են իրականացման ընթացքում գտնվող և նույնականացված ֆինանսավորմամբ ու իրականաց­նող­ներով առաջիկայում նախատեսվող ծրագրերը, ֆինանսավորման պահանջը կազմում է ավելի քան **600 մլրդ ՀՀ դրամ** (շուրջ 1.5 մլրդ ԱՄՆ դոլար): Նշված նախագծերի իրակա­նացման արդյունքում ջերմոցային գազերի գումարային տարեկան ակնկալվող կրճատումը գնահատվում է շուրջ **2400 Գգ CO2համ․** չափով:
2. Վերոնշյալ գործողությունների մոտ 25 տոկոսը ուղղված է էներգաարդյունավետության բարձրացմանը, 15 տոկոսը՝ վերականգնվող էներգիայի կարողությունների ընդլայնմանը, 16 տոկոսը՝ տրանսպորտի ոլորտին, 12 տոկոսը՝ պահանջարկի կողմից վերականգնվող աղբյուրներին, 12 տոկոսը՝ գյուղատնտեսությանը, 20 տոկոսը՝ ՓՄՁ-ներ, հողօգտագործում, թափոնների ոլորտներին:
3. Այնուամենայնիվ, 2030 թվականի ԱՍԳ թիրախին հնարավոր է հասնել միայն լրացուցիչ միջոցառումների իրականացման սցենարի դեպքում, որը ենթադրում է ավելի հավակնոտ վերականգնվող էներգետիկ աղբյուրների մշակում և էներգաարդյունավետ միջոցառումների առավել հետևողական իրականացում: Հավելված 3-ով ներկայացված է ներդրումային ծրագ­րե­րի ինդիկատիվ (պայմանական) շրջանակը, որի իրագործումը ի լրումն հիմնական միջոցա­ռում­ներով սցենարի (Հավելված 1, Աղյուսակ 3) կապահովի ԱՍԳ հանձնառությունը:
4. Մինչև 2030 թվականը, նշված ներդրումային ծրագրերի շրջանակի իրականացման համար կպահանջվի **շուրջ 540 մլրդ ՀՀ դրամ** (շուրջ 1.3 մլրդ ԱՄՆ դոլար) ֆինանսական ռեսուրս (ներառյալ ֆինանսավորման բոլոր աղբյուրները), որից շուրջ 394 մլրդ ՀՀ դրամը (971 մլն ԱՄՆ դոլար)՝[[4]](#footnote-4) էներգետիկայի և տրանսպորտի ոլորտների համար և 145 մլրդ ՀՀ դրամը՝ (357 մլն ԱՄՆ դոլար) գյուղատնտեսության և ջրային ոլորտների համար:[[5]](#footnote-5)
5. ՏՀԶԿ կողմից պատրաստված՝ Հայաստանում մինչև 2030 թվականը կլիմայական գործո­ղու­թյունների համար ներդրումային կարիքների գնահատման զեկույցի համաձայն՝ կլիմայի փոփոխության մեղմման և հարմարվողականության համար համախառն ներդրումա­յին ծախսերը 2020-2030 թվականներն ընկած ժամանակահատվածի համար կկազմեն մոտ 5.7 միլիարդ ԱՄՆ դոլար (կամ 2,7 տրիլիոն ՀՀ դրամ[[6]](#footnote-6))՝ ատոմային էներգիայի ոլորտում ներդրում­ները չհաշված։ Ատոմային էներգիայի ոլորտում ներդրումները ներառելու դեպքում գնա­հատված ներդրումային արժեքը կկազմի շուրջ 8.3 միլիարդ ԱՄՆ դոլար (կամ 4 տրիլիոն ՀՀ դրամ):
6. Նույն զեկույցի համաձայն 2020-2030 թվականների ընդհանուր համախառն ներդրումա­յին կարիքների (առանց ատոմային ոլորտի ներդրումների) շրջանակներում գնահատված ներդրու­մային կարիքների մեծ մասը (ավելի քան 80%) նախատեսված է կլիմայի փոփոխու­թյան մեղմման համար՝ կազմելով շուրջ 4,9 միլիարդ ԱՄՆ դոլար (2,3 տրիլիոն ՀՀ դրամ) (ընդհանուրի 86%-ը): Հարմարվողականությանն ուղղված ներդրումների մասնաբաժինը կազմում է ավելի քան 170 միլիոն ԱՄՆ դոլար (82 միլիարդ ՀՀ դրամ) (3%), իսկ բազմա­կենտ­րոն միջոցառումները (մեղմում և հարմարվողականություն) կազմում է ավելի քան 656 միլիոն ԱՄՆ դոլար (315 միլիարդ ՀՀ դրամ) (11%): Անտառտնտեսությունը, ջրամատակարարումը և ջրա­հեռացումը, ինչպես նաև վարչական կարողությունները դասակարգվում են այստեղ որպես բազմակենտրոն միջոցառումներ, իսկ գյուղատնտեսական գործողությունները, ինչպես նաև աղետների ռիսկի նվազեցումը սահմանվում են որպես հարմարվողականության միջոցառումներ: Էներգետիկայի ոլորտը, տրանսպորտը և թափոնների կառավարումը դասակարգվում են որպես մեղմման միջոցառումներ:
7. Անտառտնտեսության ծախսերի վերը նշված գնահատումները հիմնված են այն ենթադ­րու­թյան վրա, որ մինչև 2050 թվականը Հայաստանը կրկնապատկելու է առկա անտա­ռա­ծածկ տարածքը՝ 11.2 տոկոսից մինչև 20.1 տոկոս, ինչը կպահանջի մոտ 265,000 հա տարածքի անտառապատում/անտառվերականգնում, որից 50,000 հա տարածքն անտառա­պատվելու է մինչև 2030 թվականը:
8. Հարմարվողականության ազգային ծրագրի գործողությունների ծրագրով նախատեսված միջոցառումների իրականացման համար նախնական գնահատմամբ անհրաժեշտ է 560 միլիոն դրամ, ինչը հնարավոր է փոփոխվի կախված իրագործման նախատեսված ժամանա­կացույցից:
9. Վերոնշյալ ֆինանսական գնահատականները նախնական/պայմանական են և կթարմացվեն ժամանակի ընթացքում, քանի որ հետագա տվյալները հասանելի կլինեն տեխնիկական աջակցության նախագծերի ճշգրիտ շրջանակում և ժամկետներում, ինչպես նաև սույն ԱՍԳ-ում նշված այլ գործողությունների իրականացումից հետո: Ընդ որում, հաշվի առնելով դրանց պլանավորման և կազմման տարբեր ժամկետները, որոշակի տատանումներ կլինեն նաև դրամի փոխարժեքի և գնաճի առկա փոփոխությունների ազդեցությամբ:
10. Կլիմայի ֆինանսավորման մոնիթորինգը կարևորվում է ոչ միայն ՄԱԿ ԿՓՇԿ շրջանակում կլիմայի փոփոխությանը դիմակայելու նպատակով ֆինանսավորման խոստումների արդ­յունք­ները դիտանցելու համար, այլ նաև երկրում տնտեսական և կլիմայական որոշումների կայացման տեսանկյունից: Կլիմայի ֆինանսավորման հոսքերի և առաջընթացի մոնիթորինգի վերաբերյալ ճշգրիտ և հուսալի հաշվետվությունները թույլ կտան Հայաստանին կայացնել ավելի հիմնավորված որոշումներ՝ կապված կլիմայի փոփոխությանը դիմակայելու համար ֆինանսական ռեսուրսների առաջնահերթությունների և հատկացումների հետ: Մյուս կողմից, ստացված ֆինանսական հոսքերի վերաբերյալ հստակ տեղեկատվությունը կօգնի երկրին հստակ ձևակերպելու միջազգային հանրությունից ֆինանսական ակնկալիքները:
11. Կլիմայական ֆինանսավորման մոնիթորինգի իրականացման նպատակով Կառավարու­թյունը հասցեագրում է հետևյալ առանցքային մարտահրավերները.
* պետական բյուջեում կլիմայի փոփոխության մեղմմանը և հարմարվողականությանն ուղղված ֆինանսական ռեսուրսների նույնականացման և տիպաբանության (կլիմայական նշագրում) համակարգի ներդնումը,
* կլիմայի փոփոխության դիմակայման նպատակով ստացված աջակցության (նպատակային, միջազգային, բազմակողմ) ՉՀՀ համակարգի ձևավորումը,
* կլիմայի փոփոխության մեղմման և հարմարվողականության խնդիրներին առնչվող մասնավոր ներդրումային ծրագրերի իրականացման արդյունքների և ազդեցության գնահատականների վերաբերյալ տեղեկատվության հասանելիության ապահովումը,
* միջգերատեսչական համակարգման արդյունավետության բարձրացում՝ տեղե­կա­տ­վու­­թյան արդյունավետ փոխանակման, ֆինանսական կարիքների գնահատման, միջազգային երկկողմ և բազմակողմ ֆինանսական ռեսուրսներին հասանելիության բարձրացման նպատակով,
* փորձագիտական կարողությունների ներգրավման ինստիտուցիոնալ հարթակների ձևավորումն ու զարգացումը:

# ՌԵՍՈՒՐՍՆԵՐԻ ՀԱՎԱՔԱԳՐՄԱՆ ՔԱՂԱՔԱԿԱՆՈՒԹՅՈՒՆԸ

1. Կլիմայական հանրային ֆինանսները ներառում են բյուջետային ծախսերը, հարկերը, սուբսիդիաները, արտոնությունները և կլիմայի փոփոխության դիմակայմանն ուղղված պետական այլ ֆինանսական մեխանիզմները: Կլիմայական հանրային ֆինանսները կարող են առաջանալ երկրի ներսում կամ դրամաշնորհային և վարկային աջակցության արդյունքում՝ միջազգային կլիմայական հիմնադրամների միջոցով, ինչպիսիք են ԿԿՀ-ն, ԳԷՖ-ը, ՀՖ-ը կամ երկկողմանի՝ «պարտք կլիմայի համար» մեխանիզմի և այլ ինովացիոն մեխանիզմների կիրառմամբ: Կլիմայական մասնավոր ֆինանսները կարող են առաջանալ տեղական կամ միջազգային աղբյուրներից և ուղղված են մասնավոր և բանկային հատվածին՝ ներգրավելով պետություն-մասնավոր գործընկերության ձևաչափերի և կանաչ պարտատոմսերի մեջ:
2. Կառավա­րությունը առաջնահերթ է համարում ֆինանսավորման հատկապես հետևյալ մեխանիզմների զարգացումը՝ հաշվի առնելով Հայաստանում դրանց կիրառելիության ներուժը և նախադրյալները: Ընդ որում, դրանք ներառում են ինչպես արդեն ներդրված, սակայն լիարժեք չիրացված, այնպես էլ՝ նոր ներդրվելիք մեխանիզմներ:

##  ԵՐԿՐԻ ՀԱՆՐԱՅԻՆ ՖԻՆԱՆՍՆԵՐ

1. Հայաստանում կլիմայի փոփոխությունը, որպես միջոլորտային քաղաքականություն, հիմնականում տարալուծված է ոլորտային զարգացման քաղաքականություններում, իսկ կլիմային առնչվող ծախսերը տարալուծված են ոլորտային զարգացման քաղաքակա­նության նպատակների շուրջ ձևավորված ծրագրերի և միջոցառումների ծախսերում: Հանրային ֆինանսների կառավարման բյուջետային համակարգերը հարմա­րեցված են ոլորտային զարգաց­ման քաղաքականություններին, որտեղ ծրագրերի արդյունքների և ֆինանսական կառավարման ինստիտուցիոնալ պատասխանատ­վու­թյունները հիմնականում կենտրոնացած են կոնկրետ ոլորտային գերատեսչություններում: Այդուհանդերձ, բյուջետային գործընթացի շրջանակներում միջոլորտային քաղաքականու­թյուններին առնչվող ծախսերի նույնակա­նաց­ման, բյուջետավորման և հաշվետվողա­կանության համար, կպահանջվի ներդնել նոր ինստի­տու­ցիոնալ մեխանիզմներ: Այս համատեքստում, Կառավարությունը կարևորում է կլիմայի փոփոխության ոլորտում ֆինան­սա­կան և բյուջետային շրջանակների հստակեցումը և կլիմայի փոփոխության քաղաքակա­նու­թյան և բյուջեի միջև կապի բարելավումը:
2. Կիրառական տեսանկյունից հանրային ֆինանսների կառավարման համակարգին կլիմայի փոփոխության ինտեգրման կարևոր խնդիրներից մեկը բյուջետային գործընթաց­ներում կլիմայի քաղաքականությանն ուղղված միջոցառումների, արդյունքների և ծախսերի նույնականացման, դասակարգման և նշագրման մեխանիզմների և մեթոդաբանության բացակայությունն է: Դրանք այն առանցքային գործիքներն են, առանց որոնց գործնականում հնարավոր չի լինի առանձնացնել այդ ծախսերն ու արդյունքները, ապահովել դրանց հետագիծը և հաշվետվողականությունը բյուջետային գործընթացի տարբեր փուլերում:
3. Կլիմայի փոփոխության քաղաքականությանն ուղղված բյուջետային ծախսերի վերաբերյալ օրենսդիր մարմնում հաշվետվությունների ներկայացման պահանջի բացակա­յու­թյունը հանգեցրել է այդ մասով թերի հաշետվողականության: Կլիմայի փոփոխության քաղաքա­կա­նությանն ուղղված միջոցառումների շրջանակներում իրականացվող ծախսերի և արդյունքների վերաբերյալ ՀՀ Ազգային ժողով հաշվետվություններ ներկայացնելու վերաբերյալ օրենսդրա­կան պահանջի ամրագրումը կարևոր խթան կհանդիսանա այդ ծախսերի գծով բյուջետավորման և հաշվետվողականության մեխանիզմների ձևավորման համար: Այն կնպաստի նաև այդ տեղեկատվություն նկատմամբ ՀՀ Ազգային ժողովում համապատասխան պահան­ջարկի ձևավորմանը և այդ տեղեկատվության վերլուծության համար անհրաժեշտ կարողությունների զարգացմանը:
4. Կլիմայի փոփոխության մեղմման և հարմարվողականության ֆինանսական շրջանակի ձևավորման, հանրային ֆինանսների կառավարման համակարգում դրա ինտեգրման և զարգացման հնարավորությունների առումով Կառավա­րությունը հանձնառու է հետևյալ գործողությունների համար:
5. Սոցիալ-տնտեսական զարգացման ոլորտային քաղաքականությունները սահմանող փաստաթղթերում ոլորտային զարգացման նպատակները, ակնկալվող վերջնական արդյունքները, քաղաքականության միջամտությունների հիմնական ուղղություն­ները, արդյունքների գնահատման չափորոշիչները և թիրախները կներկայացվեն կլիմայի փոփոխության մեղմման և հարմարվողականության նպատակների, թիրախների և արդյունքների հետ համադրմամբ: Ինտեգրված մոտեցումներ կկիրառվեն նաև բյուջետային ծրագրերի առնչությամբ:
6. Կմշակվի կլիմայի փոփոխության քաղաքականությունը հանրային ֆինանսների համակարգերի հետ ինտեգրելու ճանապարհային քարտեզ՝ ներկայացնելով այն օրենսդրական, ինստիտուցիոնալ և ընթացա­կարգային պահանջները, որոնք անհրաժեշտ են կլիմայի փոփոխության քաղաքա­կանության շրջանակները և ռազմավա­րու­թյուն­ները բյուջետային գործընթացների հետ կապելու և, որպես արդյունք, միջոցների հատկացման թափանցիկությունը և դրանց օգտագործման արդյունավետությունը երաշխավորելու համար: Կլիմայի փոփոխությանն առնչվող բյուջետային միջոցառումների նույնականացման, դասակարգման և նշագրման մեթոդաբանության, ձևաչափերի և մեխանիզմների մշակումը համակարգաստեղծ կարևոր քայլերից է:
7. Կլիմայի փոփոխության նպատակների վրա ազդեցությունը թե՛ մեղմման և թե՛ հարմարվողականության առումով, կդիտարկվի որպես համապատասխան հանրային ներդրումային ծրագրերի գնահատման և առաջնահերթու­թյունների սահմանման հիմնական չափորոշիչներից մեկը:
8. Կլիմայի փոփոխության մեղմման և հարմարվողականության ծրագրերը կդիտարկվեն ծախսային առաջնահերթությունների շարքում՝ կենտրոնանալով ինստիտուցիոնալ խթանների, կարողությունների զարգացման, քաղաքական և շուկայական ռիսկերի նվազեցման վրա, մինչդեռ ֆինանսական կարիքների բավարարումը կդիտարկվի նախևառաջ ֆինանսավորման այլընտրանքային գործիքների համատեքստում:

##  ՊԵՏՈՒԹՅՈՒՆ-ՄԱՍՆԱՎՈՐ ԳՈՐԾԸՆԿԵՐՈՒԹՅՈՒՆ

1. Կլիմայի փոփոխությունը կարող է մեծացնել մասնավոր հատվածի ռիսկերն ու խոցե­լիու­թյունը, սակայն վաղ գործողությունները, պլանավորումն ու ներդրումները կարող են մեղմել այդ ռիսկերը և վերածել դրանք երկարաժամկետ շահութաբերության: Ֆինանսական հաս­տա­տությունները, բանկերը և մասնավոր ներդրողները այն հիմնական շահագրգիռ կողմերն են, որոնք փորձում են կիրառել նորարարական լուծումներ ու երկարաժամկետ ներդրումներ՝ առավել արդյունավետ կերպով հաղթահարելու կլիմայի փոփոխության ազդե­ցու­թյունը:
2. Այնուամենայնիվ, Հայաստանում մասնավոր հատվածը կարողությունների, տեխնոլո­գիա­ների և ֆինանսական ռեսուրսների կարիք ունի՝ ապահովելու կլիմայի տեսանկյունից խելացի և ճկուն անցում: Այս առումով նպաստավոր կարգավորող միջավայրը, ներդրումների ներգրավման ուղղությամբ պետական ​​աջակցությունը, պետական ​​ֆինանսների օգտագործ­ման միջոցով լայնածավալ մասնավոր ֆինանսական ներդրումների ակտիվացումը կարող են խրա­խուսել ընկերություններին՝ ներդրումներ կատարելու ածխածնային չեզոք տեխնոլոգիա­ների մշակման ու կարողությունների զարգացման մեջ:
3. Կլիմայի փոփոխության դիմակայման համատեքստում պետական և մասնավոր հատվածների շահերը կարող են համադրվել արդյունավետ պետություն-մասնավոր գործընկերության (ՊՄԳ) ձևաչափերի միջոցով: Կլիմայի փոփոխության նկատմամբ խոցելի էներգետիկայի, գյուղատնտեսության, ջրային, ենթակառուցվածքների, կոշտ թափոնների և զբոսաշրջության ոլորտները ՀՀ օրենսդրությամբ սահմանված են որպես հանրային ներդրումների կառավարման քաղաքականությամբ սահմանված գերակայություններ:
4. Կառավարությունը շարունակաբար կբացահայտի և մասնավոր հատվածին կառաջարկի հարկաբյուջետային խթաններ, որոնք կթիրախավորեն ածխածնային հետքը կրճատումը և այդպիսով երկարաժամկետ հեռանկարում երկրի համար կլիմայական գործունեության ֆինանսական բեռի նվազեցումը: Այդպիսով, ռեսուրսների հավաքագրման գործում մասնավոր հատվածի դերը պետք է բերի ա) պետական ֆինանսական աղբյուրների հետ կապակցմանը, բ) նորարարական տեխնոլոգիաների ֆինանսավորմանը, գ) ռեսուրսների օգտագործման անարդյունավետ մեթոդներից ավելի արդյունավետ մեթոդների անցմանը և դ) ՋԳ արտանետումների կրճատմանը:
5. Մասնավորապես ՊՄԳ շրջանակներում կլիմայի փոփոխության ծրագրերի խրախուսման համակարգը կգործի այն նախագծերի համար, որոնք կապահովեն սահմանված արդյունավետության ցուցանիշները, այդ թվում՝ կանաչ ծրագրերը, որոնք ունեն մեծ ազդեցություն, սույն ռազմավարությամբ նախատեսված լրացուցիչ ներդրումային նախագծերը և այն նախագծերը, որոնք նպաստում են կայուն զարգացմանը կամ կայուն զարգացման նպատակով լրացուցիչ ռեսուրսներ ներգրավելուն:
6. Կլիմայի փոփոխության մեղմման և հարմարվողականության համատեքստում պետություն-մասնավոր հատված գործընկերության գործելակերպերի զարգացման նպատակով Կառավարությունը նպատակադրում է ՊՄԳ հաղորդակցության, համակարգման և գիտելիքների փոխանակման հարթակ­ների զարգացումը: Արդյունավետ հաղորդակցման հարթակների ստեղծումը կաջակցի ոլորտներին և համայնքին՝ արտահայտելու կարիքները և բացահայտելու հնարավորու­թյուն­ները: Այս իմաստով, Կառավարությունը կխրախուսի.
* թեմատիկ հարթակների ընդլայնումը, որտեղ ոլորտային ներկայացուցիչները հնարավորություն կունենան հաղորդակցվելու և տեղեկատվություն ստանալու ՊՄԳ հնարավորություններին,
* տեխնոլոգիաների փոխանակման հարթակների զարգացումը՝ խրախուսելու գործարարներին ջանքերը համատեղելու և ներդնելու էկոլոգիապես մաքուր տեխնոլոգիաների մեջ,
* փոխանակման հարթակների կայացումը՝ ուղղորդման և վերապատրաստումների միջոցով խթանելու տեղական ընկերությունների համագործակցությունը զարգացման գործընկերների և կլիմայական հիմնադրամների հետ:

## ՄԻՋԱԶԳԱՅԻՆ ԿԼԻՄԱՅԱԿԱՆ ՖԻՆԱՆՍՆԵՐ

1. Միջազգային հանրային ֆինանսները Հայաստանում ավանդաբար էական դեր են խաղացել կլիմայական ֆինանսավորման հավաքագրման համատեքստում: Միջազգային կազմակերպությունների և զարգացած երկրների ֆինանսավորմամբ Հայաստանում իրականացվում են կլիմային առնչվող մի շարք նախագծեր: Կառավարության ստանձնած պարտավորությունների տեսանկյունից միջազգային հանրային ֆինանսների արդյունավետ օգտագործումը հրամայական է ԱՍԳ իրականացման ռազմավարության համար:
2. Կլիմայական միջազգային հանրային ֆինանսական ռեսուրսների շրջանակում հատկացված ֆինանսավորմամբ իրականացվող նախագծերն ուղղված են էներգաարդյու­նավետությանը (այդ թվում՝ էներգետիկ համակարգում կորուստների կրճատմանը), վերականգնվող էներգիային, տրանսպորտային միջոցների էներգաարդյու­նավետությանը, քաղաքային բնակավայրերում թափոնների կառավարման միջոցով ջերմոցային գազերից խուսափելուն, ջրամատակարարմանը և ջրահեռացմանը, ոռոգման համակարգի կառավարմանը, ինչպես նաև աղետների ռիսկի նվազեցմանը: Ֆինանսական միջոցները հատկացվել են արտոնյալ և ոչ արտոնյալ վարկերի և դրամաշնորհների միջոցով։
3. Բազմակողմ և երկկողմ ֆինանսական հաստատությունների հետ համագործակցությունը խորացնելու համար կարևոր է մշտադիտարկել և գնահատել այդ կառույցների կողմից պարբերաբար մշակվող և թարմացվող՝ երկրի կամ տարածաշրջանի կտրվածքով ռազմավարությունները և առաջնահերթությունները: Միջազգային կազմակերպությունների և այլ երկրների հետ առավել արդյունավետ փոխգործակցության համար կկիրառվեն հաջորդիվ ներկայացված մոտեցումները՝ ապահովելու ռեսուրսների ավելի արդյունավետ հավաքագրում՝ ուղղված կլիմայի փոփոխության հարմարվողականությանն ու մեղմմանը:
4. Մասնավորապես, բազմակողմ կլիմայական ֆինանսավորման նախաձեռնություններում ակտիվ ներգրավվածությունը կարևորվում է՝ հաշվի առնելով նրանց ֆինանսական փաթեթներում կլիմայի փոփոխության նպատակադրման աճող առաջնահերթությունը: Երկկողմ կլիմայական ֆինանսավորման շեշտադրումը կարևորվում է՝ հաշվի առնելով Փարիզյան համաձայնագրից բխող՝ զարգացած երկրների պարտավորությունը աջակցելու զարգացող երկրների մեղմման և հարմարվողականության ջանքերին:
5. Կլիմայի ֆինանսավորման զգալի մասը ներգրավվում է երկկողմ եղանակով, ինչը հիմնականում կարգավորվում է զարգացման գործող գործակալությունների միջոցով, թեև մի շարք երկրներ նաև ստեղծել են հատուկ երկկողմ կլիմայական հիմնադրամներ: Հայաստանում հիմնականում առկա է բազմակողմ ֆինանսավորման երկու տեսակի աղբյուր.
6. ՄԱԿ ԿՓՇԿ ներքո ռեսուրսներ, ինչը հիմնականում վերաբերում է ԳԷՀ և ՀՀ ռեսուրս­ների ներգրավմանը՝ դրանք բացառապես կլիմայի փոփոխության մեղմման և հարմարվողական­նու­թյան համար օգտագործելու նպատակով:
7. Արտոնյալ կլիմայական հիմնադրամներ, ինչը հիմնականում վերաբերում է ԿՆՀ-ին և ԿԿՀ-ին: Այս դեպքում ֆինանսավորումը հատկացվում է շահավետ պայմաններով՝ շուկայականից ցածր տոկոսադրույքներով:
8. Կառավարությունը մտադիր է ռեսուրսներ ներդնել՝ հզորացնելու կլիմայական նոր հիմնադ­րամ­ների միջոցներին հասանելիության կարողությունը, կազմելու ֆինանսավորման բարձրորակ առաջարկներ և արդյունավետ կառավարելու և բավարարելու այդ հիմնադ­րամ­ների՝ կլիմա­յական ֆինանսավորման հասանելիության պահանջներին: Միջազգային կլիմա­յա­կան ֆինանսավորման հասանելիությունն ընդլայնելու համար մի կողմից կբարձրացվի համագործակցության արդյունավետությունը արդեն իսկ Հայաստանում գործող միջազ­գային կլիմայական հիմնադրամների հետ, մյուս կողմից՝ կդիտարկվեն նոր հնարավորություններ և կներդրվեն նորարարական ֆինանսական մեխանիզմներ:
9. Ուսումնասիրությունները ցույց են տալիս, որ ֆինանսական ռեսուրսների հավաքագրման դեռևս չօգտագործված ներուժ կա կլիմայական ֆինանսավորման նպատակային հետևյալ հիմնադրամներից.
* **«Հարմարվողականություն փոքրածավալ գյուղատնտեսական ծրագրի համար» հիմնադրամ:** Հիմնադրամի ռեսուրսները հասանելի են գյուղատնտեսության, բնական ռեսուրսների կառավարման, հողի կայուն կառավարման և ջրային ոլորտներում հարմարվողա­կա­նության և աղետների ռիսկերի նվազեցման նպատակով:
* **ԱԶԲ կլիմայի փոփոխության հիմնադրամը** գյուղատնտեսության, Էներգետիկայի, անտառտնտեսության, վերականգնվող էներգետիկայի, տրանսպորտի և ջրային ոլորտներում ֆինանսավորում է կլիմայի փոփոխության հարմարվողականությանը, մեղմմանը, անտառահատումից և դեգրադացիայից արտանետումների կրճատմանը (REDD) ու աղետների ռիսկերի նվազեցմանն ուղղված ծրագրերը:
* **Կանադայի կլիմայի փոփոխության ծրագիրը** նպատակադրում է հարմարվողա­կանության ծրագրերը վերականգնվող էներգետիկայի ոլորտում:
* **Գերմանիայի միջազգային կլիմայական նախաձեռնությունը** աջակցում է հարմարվողականությանը, մեղմմանը, անտառահատումից և դեգրադացիայից արտանե­տումների կրճատմանը (REDD) և կենսաբազմազանությանն ուղղված ծրագրերի իրականացմանը լայն ոլորտային ծածկույթով:
* **Աղետների նվազեցման և վերականգնման գլոբալ հիմնադրամը** լայն ոլորտային կտրվածքով ռեսուրսներ է տրամադրում հարմարվողականության, կարողությունների զարգացման և աղետների ռիսկերի նվազեցման նպատակով:
* **Ճապոնիայի «արագ մեկնարկ» ֆինանսավորում** հիմնադրամը գյուղատնտե­սու­թյան, էներգաարդյունավետության և վերականգնվող էներգետիկայի ոլորտներում աջակցում է հարմարվողականության, մեղմման և աղետների ռիսկերի նվազեցմանն ուղղված ծրագրերի իրականացմանը:
1. Միջազգային կլիմայական ֆինանսների ներգրավման ընդլայնման նպատակով Կառավարությունը կարևորում է հետևյալ ուղղությունները.
2. **Կլիմայական հիմնադրամների հետ աշխատանքի պարզեցում:** Հիմնադրամներն առաջարկում են մեծ ճկունություն, և միջոցները կարող են ուղղվել երկրի տարատեսակ կարիքների բավարարմանը: Կլիմայական հիմնադրամների հետ աշխատանքները պարզեցնելու և առավելագույնս արդյունավետ կազմակերպելու նպատակով Կառավարությունը կառավարման գործառույթները կկենտրոնացնի որոշակի կենտրոնական մարմնի պատասխանատվության ներքո:
3. **Կարիքների գնահատում ապագա նախագծերի համար:** Միջազգային ֆինանսական միջոցները տրամադրվում են կանոնների և պահանջների լայն շրջանակի ապահովման դեպքում, ինչը որոշակիորեն սահմանափակում է պետական և մասնավոր շահառուների մասնակցությունը գործընթացին: Ֆինանսավորման առաջարկները պետք է հիմնված լինեն կարիքների համակողմանի գնահատման վրա, այդ թվում՝ նույն կառույցների աջակցությամբ:
4. **Նոր կլիմայական միջոցների ինտեգրում կլիմայական ֆինանսավորման կառուցվածքում:** Կլիմայական գործող ֆինանսավորման կառուցվածքում լրացուցիչ հիմնադրամներ ներգրավելու գործընթացը անընդհատ և շարունակական բնույթ կունենա՝ ապահովելով մասնավոր հատվածի, քաղաքացիական հասարակության ինստիտուտների և այլ շահառուներին ներգրավվածությունը:

##  ԿԱՆԱՉ ՊԱՐՏԱՏՈՄՍԵՐ

1. Կլիմայի փոփոխության նկատմամբ դիմակայունություն ապահովելու, մեղմման և հարմարվողականության, ինչպես նաև ԱՍԳ նպատակներին ու թիրախներին հասնելու համար և՛ ՀՀ կառավարությունը, և՛ մասնավոր հատվածը պետք է դիտարկեն ֆինանսավորման այլընտրանքային և նորարարական գործիքների կիրառումը: Ավելին, այս գործիքների կիրառման արդյունավետությունն ապահովելու նպատակով կարևոր է Հայաստանում տարբեր շահագրգիռ կողմերի շրջանում բարձրացնել կլիմայական գործողությունների անհրաժեշտության մասին իրազեկումը:
2. Կանաչ պարտատոմսերի թողարկումը միջնաժամկետ և երկարաժամկետ հեռանկարում կարող է հնարավորություն տալ նպատակային և հասցեական գործունեության իրականաց­ման համար: Սրանք պարտքային գործիքներ են, որոնք տեղաբաշխվում են բնապահ­պանական և կլիմայական տեսանկյունից պատասխանատու ներդրողների շրջանում՝ ֆինանսական կապիտալով կայուն ջանքերին աջակցելու համար: Նույն ձևով, միջնաժամկետ և երկարաժամկետ հեռանկարում, կանաչ պարտատոմսերի թողարկման միջոցով Հայաս­տանը կարող է ռեսուրսներ ներգրավել նաև սփյուռքից և ֆինանսավորել շրջակա միջավայրի և կլիմայական գերակայությունների հստակ փաթեթ:
3. Կանաչ պարտատոմսերը կարող են որոշակի օգուտներ բերել թե թողարկողների, թե ներդրողների համար: Թողարկողների համար հիմնական փոխհատուցումները կարող են լինել ներդրողների բազայի ընդլայնումը և հեղինակության բարձրացման առավելու­թյուն­ները: Կանաչ պարտատոմսերի շուկայի զարգացումը նույնպես կարող է մեծացնել ներդրող­ների ավելի դիվերսիֆիկացված բազայի հետաքրքրությունը, օրինակ՝ ինստիտուցիոնալ ներդրողների համայնքի (կենսաթոշակային ֆոնդերի կառավարիչներ, ապահովագրական ընկերություններ, ներդրումային հիմնադրամներ) և մեծ պորտֆելներ ունեցող անհատ ներդրողների: Այս առումով այդ ներդրողները գնալով ավելի շատ են նախընտրություն տալիս կանաչ և ցածր ածխածնային ներդրումների հնարավորություններին:
4. Կանաչ պարտատոմսերով ֆինանսավորվող ծրագրերի շրջանակում աջակցություն ստացող նախագծերը մշակվում են այնպես, որպեսզի բավարարեն կլիմայադիմակայուն զարգացման համապատասխանելիության որոշակի չափանիշների: Կարևոր է տարբերակել մեղմման և հարմարվողականության նախագծերը, որոնք ենթակա են աջակցություն ստանալու կանաչ պարտատոմսերի միջոցով: Հայաստանում պարտատոմսերի թողարկումը կնպաստի հետևյալ գործողություններին.
5. **Կլիմայի փոփոխության մեղմմանն միջոցառումներ՝** ուղղված արևային էներգե­տի­կայի զարգացմանը, հողմային էներգետիկայի զարգացմանը, էլեկտրակա­յանների և էլեկտրահաղորդման գծերի արդիականացմանը, տրանսպորտի և ենթակա­ռուց­վածք­ների ոլորտում կարողությունների ընդլայնմանը, թափոնների կառավարմանը, բնա­կե­լի շենքերի էներգաարդյունավետության բարձրացմանը և անտառվերականգնմանը:
6. **Կլիմայի փոփոխության հարմարվողականությանն միջոցառումներ՝** ուղղված ան­տառ­­վերականգնմանը և ջրբաժանի կառավարմանը, սթրեսադիմացկուն գյու­ղատն­տե­սական համակարգերի ներդրմանը, երաշտի կառավարմանը և ռիսկերի նվա­զեցմանը, գյուղատնտեսական ապահովագրության ներդրմանը, անտառների կայուն կառավարմանը, կլիմադիմացկուն մշակաբույսերի խթանմանը, կարևոր կենսա­մի­ջա­վայրերի պաշտպանությանը, ստորերկրյա ջրերի արդյունահանման սահմանա­փակմանը, ջրամատակարարման արդյունավետությանը և ջրօգտա­գործ­ման օպտիմալացմանը, էներգիայի կառավարման պլաններին և ռազմավարու­թյուն­ներին:
7. Կառավարությունը կձեռնարկի գործնա­կան միջոցներ (օրինակ՝ թիրախավորված տեղեկատվական արշավներ)՝ ամրապն­դելու շահագրգիռ կողմերի՝ կլիմայի փոփոխության ազդեցության ծախսերի և դրա մեղմման ու հարմարվողականության միջոցառումների օգուտների մասին գիտելիքները։ Հնարավորու­թյուն­ների ավելի լավ պատկերացումը կնպաստի, որ ակտիվների սեփականա­տերերը գնալով ավելի մեծ նախընտրություն տան ցածր ածխածնային հեռանկարներին և ստանդարտ ակտիվ­ներից տեղափոխեն ներդրումները՝ նվազագույնի հասցնելով իրենց խոցելիությունը:
8. Կանաչ պարտատոմսեր թողարկելու հնարավորություններ ունեն Կառավարությունը, քաղաքապետարանները, առևտրային բանկերը, մասնավոր հատվածի մասնակիցները և ոչ առևտրային կազմակերպությունները։
9. Ըստ էության, պարտատոմսերի թողարկման միջոցով ընկերությունները կարող են մեծացնել շրջակա միջավայրին առնչվող նախագծերի համար չօգտագործված ավելի մեծ կապիտալ ստանալու իրենց հնարավորությունները, խորացնել իրենց ապրանքանիշի մասին հանրության ընկալումը և բարձրացնել հեղինակությունը:
10. Պահանջարկի կողմից հիմնական գնորդներն են ինստիտուցիոնալ ներդրողները (կենսաթոշակային ֆոնդեր և ապահովագրական կազմակերպություններ), կայուն զարգացման վրա կենտրոնացած ներդրումների կառավարիչները, Կառավարությունը և կորպորատիվ ներդրողները: Հայաստանի կապիտալի շուկան դեռևս փոքր ծավալներ ունի, ինչպես նաև՝ գործիքների նեղ շրջանակ և արժեթղթերի երկրորդային շուկայի սահմանափակ իրացվելիություն: Պայմանականորեն, կապիտալի շուկայի ամենամեծ մասը կազմում են պետական ​​պարտատոմսերը, իսկ կորպորատիվ պարտատոմսերը կազմում են միայն մի փոքր մասը: Կապիտալի շուկայի բացակայությունը դժվարություններ է ստեղծում ինստիտուցիոնալ ներդրողների զարգացման համար:
11. Կապիտալի շուկայի բարելավմանն ուղղված ընթացիկ բարեփոխումները դրական տեղաշարժեր են ապահովելու այս ոլորտում: Կապիտալի շուկայի զարգացման ծրագրի ներքո իրականացվող գործողություններն ուղղված են ոլորտների համապարփակ (պետական ​​պարտատոմսերի շուկա, պետական մասնակցությամբ ներդրումային հիմնադրամներ, մունիցի­պալ պարտատոմսեր, ընկերությունների առաջնային հրապարակային տեղաբաշ­խում, ֆինանսական ոլորտի կողմից թողարկումներ, ֆոնդային բորսայի մասնագիտացված ենթակառուցվածք, իրավական և կարգավորող դաշտ) բարելավմանը: Այնուամենայնիվ, էական խնդիրներ և ռիսկեր կան կապված Հայաստանում կանաչ պարտատոմսերի շուկայի կայացման և աճի հետ։ Դրանք ներառում են հաշվետվությունների որակը կամ բացակա­յությունը, ընկերությունների թափանցիկության ու նրանց նկատմամբ անվստահության հետ կապված խնդիրներ, կանաչ «լվացման» ռիսկը և համեմատական գնագոյացումը:
12. Վերոնշյալ ռիսկերի մեղմման նպատակով Կառավարությունը կնախաձեռնի հետևյալ գործողությունները.
13. Կանաչ տաքսոնոմիայի մշակում: Կանաչ տաքսոնոմիայի ընդունումը կօգնի երկրին սահմանելու հստակ առաջնահերթություններ և ընդլայնելու կայուն ներդրումները՝ հասնելու շրջակա միջավայրի և կլիմայական քաղաքականության հիմնական նպատակներին, որոնք ուրվագծված են քաղաքականության փաստաթղթերում, ինչպես նաև Հայաստանի կողմից վավերացված միջազգային համաձայնագրերում: Կանաչ տաքսոնոմիայի ներդրման ակնկալվող օգուտներն են.
* Քաղաքականություն մշակողներին, տնտեսական գործակալներին և ներդրող­ներին հստակ սահմանում տալ առ այն, թե որ տնտեսական գործունեու­թյունն ու ներդրումային նախագծերն են բնապահպանական տեսանկյունից կայուն:
* Օգնել Կառավարությանը ռազմավարական և ծախսարդյունավետ կերպով օգտագործելու պետական աջակցության միջոցները՝ հասնելու ազգային բնապահպանական և կլիմայական քաղաքականության նպատակներին և իրականացնելու առաջնահերթ ներդրումային նախագծեր:
* Երկրի համար ապահովել զարգացման գործընկերների կողմից տրամադրվող կանաչ և կլիմայական ֆինանսավորման ավելի բարձր հասանելիություն:
1. Մշակել կայուն հաշվետվայնության խթաններ և զարգացնել կարողություններ: Բիզնեսների ճնշող մեծամասնությունն ունի ֆինանսների և գիտելիքների պակաս՝ կայուն հաշվետվայնության համար, ինչին հնարավոր է անդրադառնալ կարողությունների զարգացման և իրազեկման բարձրացման միջոցով:
2. Կանաչ պարտատոմսերի շուկայում ներգրավել ինստիտուցիոնալ ներդրողներ: Ինստիտուցիոնալ ներդրողների դերը սահմանափակ է, և շատ դեպքերում նրանք չեն մասնակցում որոշումների կայացման գործընթացներին: Անհրաժեշտ է միջազգային ներդրողներին դիտարկել որպես կանաչ պարտատոմսերի հիմնական գնորդներ։
3. Հայաստանի շուկայի մշտադիտարկում և վերլուծություն: Վերլուծել շուկան տեսնե­լու, թե որքանով է ձևավորված կանաչ պարտատոմսերի շուկան պահանջարկի տեսանկյունից: Այս առումով մշտապես կգնահատվի երկրում հանրային ընկալումը կայուն զարգացման մասին, կանաչ պարտատոմսեր գնելու ներդրողների պատրաս­տակամությունը, տարբեր աուդիտորական ընկերությունների կարողություն­ները՝ իրականացնելու վերանայման գործընթացներ, մասնավոր հատվածի պատրաստա­կամությունը փոխելու բիզնես մոդելը բնապահպանականորեն ավելի կայունով:
4. Հայաստանում առևտրային բանկի[[7]](#footnote-7) կողմից կանաչ պարտատոմսերի թողարկման փորձը ցույց է տալիս, որ կարգավորող էական խոչընդոտներ չկան: Այնուամենայնիվ, ֆինանսական այլ հաստատությունների կողմից կանաչ պարտատոմսերի թողարկումը հեշտացնելու համար կարիք կա՝ տրամադրելու կանաչ պարտատոմսերի շրջանակային փաստաթուղթ, հասույթն օգտագործելուն ուղղված սկզբունքներ, ըստ որոնց այն կարող է ուղղվել մասնակիորեն կամ ամբողջությամբ ֆինանսավորելու նախագծեր, որոնք կխթանեն կլիմայի հարմարվողականությունը և/կամ մեղմմումը, պահպանումն ու կայունությունը, և ապահովելու երրորդ կողմի հավատարմագրված ստուգողների առկայություն՝ համաձայն միջազգային լավագույն փորձի: Հետագայում, հնարավոր է առաջանա կորպորատիվ կանաչ պարտատոմսերի շուկայի համար կամավոր ուղեցույցների մշակման անհրաժեշտություն:

## ԱԾԽԱԾՆԻ ՇՈՒԿԱ ԵՎ ՓԱՐԻԶՅԱՆ ՀԱՄԱՁԱՅՆԱԳՐԻ ՀՈԴՎԱԾ 6

1. Ածխածնի շուկաները նպատակ ունեն նվազեցնելու ՋԳ արտանետումները՝ սահմաններ դնելով արտանետումների վրա և թույլատրելով դրանց կրճատումը ներկայացնող՝ արտա­նե­տումների միավորներով առևտուրը: Սա օգնում է նվազեցնելու կրճատվող արտանետումների տնտեսական ծախսը: Ածխածնի արտանետումների համար գին սահմանելով՝ ածխածնի աղտոտման բնապահպանական և սոցիալական ծախսերի ներքինացումը կարող է խթանել ներդրողների և սպառողների մասնակցությունը՝ ընտրելու ավելի ցածր ածխածնային ուղիներ (պայմանավորված գնի դիտարկմամբ):
2. Ազգային մակարդակով իրականացվող մեղմման արդյունքներին նպաստելու և խթանելու համար Հայաստանը մտադիր է մասնակցել Փարիզյան համաձայնագրի 6-րդ հոդվածով սահմանված շուկայական և ոչ շուկայական մեխանիզմներին՝ համաձայն Համաձայնագրի Կողմերի կողմից ընդունված համապատասխան դրույթների, հատկապես՝
* համագործակցային մոտեցումներին, որոնք այլ Կողմերին հնարավորություն են ընձեռում ԱՍԳ-ների համար օգտվել միջազգայնորեն փոխանցելի մեղմման արդյունքներից (ՄՓՄԱ)՝ համաձայն 6.2 հոդվածի,
* ծրագրային մեխանիզմներին՝ համաձայն 6.4 հոդվածի, որոնք տրամադրում են մեղմման լրացուցիչ արդյունքներ՝ աջակցելու այլ երկրների կողմից ԱՍԳ նպատակներին հասնելուն,
* ինչպես նաև ոչ շուկայական մոտեցումներին՝ համաձայն Համաձայնագրի 6.8 հոդվածի։
1. Հայաստանն արդեն իսկ համագործակցում է Եվրոպական Միության և դրա անդամ պետությունների հետ ներպետական, տարածաշրջանային և միջազգային մակարդակներում միջոցառումների խթանման, այդ թվում՝ կլիմայի փոփոխության դեմ պայքարի շուկայական և ոչ շուկայական մեխանիզմների շուրջ:
2. Հայաստանը նախատեսում է 6.2 և 6.4 հոդվածների համաձայն մշակել գործողութ­յուն­ներ՝ ՄՓՄԱ ստեղծելու և վաճառելու համար` նպատակ ունենալով ձեռք բերել մեղմման համար ռեսուրսներ:
3. 2021 թվականի նոյեմբերին ՄԱԿ-ի կլիմայի փոփոխության համաժողովին (COP-26) Հայաստանը միացավ մնացած երկրներին՝ համաձայնելով Հոդված 6-ի Փարիզյան կանոնների հետ: Երկրները ձեռք են բերել նոր պայմանավորվածություններ շուկայական մեխանիզմների վերաբերյալ, որոնք զգալիորեն նպաստում են երկրների միջև արտանետումների կրճատման փոխանցմանը՝ միաժամանակ ստեղծելով խթաններ մասնավոր հատվածի համար: Պայմանավորվածություն է ձեռք բերվել երեք գործիքի կիրառման կարգի վերաբերյալ, որոնք օգնում են երկրներին կյանքի կոչելու իրենց ԱՍԳ-ն: Այս գործիքներից առաջին երկուսը ներառում է համագործակցություն, որը կբերի երկրների միջև արտանետումների կրճատման՝ այն երկրից, որը հասել է կրճատման, դեպի այն երկիր, որը պետք է հասնի այդ կրճատմանը: Գործիքները մշակվել են՝ հնարավոր դարձնելու և խթանելու մասնավոր հատվածի մասնակցությունը: Բոլոր երեք գործիքների համար էլ ընդունվել են դրանց իրականացման կանոնների վերաբերյալ որոշումներ:
4. Թե համագործակցային մոտեցումները, թե ՄԱԿ ԿՓՇԿ մեխանիզմը խթաններ են ստեղծում մասնավոր հատվածի համար՝ իրականացնելու մեղմման միջոցառումներ մի շարք ոլորտներում և տեխնոլոգիաներում, օրինակ՝ էներգաարդյունավետություն, տրանսպորտ և անտառների վերականգնում: Մեղմման այս գործողությունները թույլ են տալիս մշակել ածխածնային վարկեր, որոնք կարող են փոխանցվել միջազգայնորեն և օգտագործվել այլ երկրներում՝ հասնելու ԱՍԳ նպատակներին կամ համապատասխանության այլ կիրա­ռումների: Այս գործիքները, ներդրումային ազդանշան տալով մասնավոր հատվածին, երկրներին ընձեռում են հնարավորություն՝ ավելի մասշտաբային դարձնելու մեղմման գործողությունները, ինչն իր հերթին կարող է օգնել խթանելու հարմարվողականության գործողություններ:
5. Հայաստանն ունի ածխածնի շուկայի զարգացման ներուժ և որոշակի հնարավորու­թյուններ: Սա ունի նաև տնտեսության զարգացման լայն ներուժ, քանի որ կարող է ապահովել ծախսարդյունավետ միջոցներով արտանետումների նվազեցումը և նպաստել նորարական ածխածնային տեխնոլոգիաների ներդրմանը: Սույն համակարգի ստեղծումը լիովին համա­հունչ է հանրային քաղաքականության նպատակների հետ, քանի որ խթանում է արտանե­տումների մասին տվյալների հավաստի հավաքագրումը, հեշտացնում է տեղեկատվության փոխանակումը և այլ միջազգային համակարգերի հետ կապի հաստատումը՝ խթանելով միջազգային կլիմայական գործողությունների հաջող իրակա­նա­ցումը: Ածխածնի շուկայի ներդրման միջոցով Հայաստանի համար հնարավոր եկամուտների ստեղծումը կարող է դրական ազդել էներգաարդյունավետության բարձրացման, տրանսպորտային ցանցի բարելավման և անտառտնտեսության զարգացման վրա:
6. Հոդված 6-ով նախատեսված շուկայական մեխանիզմներն արդյունավետորեն օգտա­գոր­ծելու համար Կառավարությունը կձևավորի բարենպաստ քաղաքականություն և կարգա­վորող դաշտ, ինչպես նաև սերտորեն կհամագործակցի մասնավոր հատվածի հետ: Այս միջոցառումները տատանվում են ածխածնի գնագոյացման մեխանիզմների մշակումից մինչև ՉՀՀ կայուն համակարգի ստեղծում: Այս համատեքստում որոշ մարտահրավերներ և հնարավորությունները ներառում են հետևյալը.
* Էներգետիկայի ոլորտի արդիականացում՝ հաղթահարելու կորուստները և մեծացնելու արտանետումների սակարկման համակարգից (ԱՍՀ) օգտվելու ներուժը:
* ԱՍՀ համակարգի գործարկման համար անհրաժեշտ կարգավորող դաշտի վերանայում։
* Ելակետային տվյալների բարելավում և հետևողականության ապահովում (օրինակ տվյալներ կապված թափոններից և գազամատակարարման համակարգից «փախուս­տային» արտանետումները): ՉՀՀ համակարգերի կայացում:
* Հոդված 6-ի համաձայն երկրների հետ երկկողմ ներգրավվածության ճանապարհային քարտեզի մշակում:
* Կամավոր ներդրման մեխանիզմի (ԿՆՄ) և մասնավոր հատվածի այլ խրախուսական ռազմավարությունների կիրառման ներուժի գնահատում:

## ԿԱՆԱՉ ՎԱՐԿԵՐ

1. Հայաստանի առևտրային բանկերի և վարկային կազմակերպությունների մեծ մասը բիզնեսներին և առանձին տնային տնտեսություններին տրամադրում է կանաչ վարկեր՝ իրականացնելու նախագծեր արևային կայանների (մինչև 0.5 ՄՎտ) տեղադրման, հողմային և հիդրո կայանների տեղադրման ու դրանց արդիականացման, էներգաարդյունավետ սարքավորումների ձեռքբերման, բոլոր տեսակի շենքերի էներգաարդյունավետության, գյուղատնտեսական գործունեության և այլ գործունեությունների համար:
2. Նշված կազմակերպությունների կողմից կանաչ վարկերի տրամադրումը հաճախ ապահովվում է միջազգային բանկերի ռեսուրսների ներգրավմամբ (օրինակ՝ ՎԶԵԲ կամ KfW): Այս գործընկերությունը մեծ ներուժ ունի Հայաստանում կանաչ ֆինանսների շուկան ընդլայնելու համար: Այնուամենայնիվ, առևտրային բանկերը նաև ֆինանսավորվում են բանկային ավանդներով, որոնք օգտագործվում են տեղական արժույթով վարկերի ֆինանսավորման համար, սակայն ցպահանջ ավանդներն ավելի սահմանափակ են դարձնում այդ մեխանիզմը։ Կանաչ վարկերով չֆինանսավորվող բնագավառների շարքում են անտառկառավարումը, ոռոգման համակարգի վերականգնումը, կլիմայի փոփոխության հարմարվողականության միջոցառումները, աղտոտման և թափոնների կառավարումը: Իրավասության չափանիշներում դրանց ներառումը կանաչ վարկավորումը կդարձնի հիմնական ուղղություն և կթիրախավորի ավելի շատ շուկաներ:
3. Կանաչ վարկերի շուկան զարգացնելու նպատակով Կառավարությունը կաջակցի հետևյալ միջոցառումների իրականացմանը.
4. **Կանաչ տաքսոնոմիայի մշակում:** Համաձայն Ռազմավարության 56-րդ կետի:
5. **Մշակել կանաչ վարկերի սկզբունքներ:** Մշակել նախագծերի իրավասության գնահատման՝ բոլոր կողմերի համար ընդունելի սկզբունքներ (Կանաչ վարկի սկզբունքներ): Կանաչ վարկի սկզբունքները կարող են մշակվել ՀՀ կառավարության, Կենտրոնական բանկի և կանաչ վարկերի շուկայում գործող ֆինանսական հաստատությունների կողմից՝ պահպանելու կանաչ վարկերի շուկայի ամբողջականությունը և սահմանելու «կանաչ» նախագծերի ֆինանսավորման իրավասության չափանիշներ (կայունության նպատակ, հաշվետվողականություն, ընթացակարգեր, կանաչ սկզբունքների պահպանում և հավաստագրեր), ինչը կբերի հստակ բնապահպանական ապահովություն:
6. **Կանաչ վարկավորման գործընթացում ներառել հատուկ ԿՓ միջոցառումներ:** Ներառելկլիմայի փոփոխության միջոցառումները որպես նախագծերի ֆինանսա­վորման գնահատման կարևոր մաս: Թիրախային ոլորտների շարքում կարող են լինել՝
* վերականգնվող էներգետիկան, ներառյալ՝ արտադրություն, փոխանցում և այլն,
* էներգետիկ արդյունավետություն, ներառյալ՝ բնակելի, առևտրային կամ հանրային շենքերում,
* աղտոտման կանխարգելում և կառավարում՝ օդի արտանետումների նվազեցում, ջերմոցային գազերի վերահսկողություն, թափոնների կառավարում, կրճատում և վերամշակում, թափոններից էներգիայի ստացում,
* բնական ռեսուրսներ և հողօգտագործում՝ կայուն գյուղատնտեսություն, կայուն անասնաբուծություն, խելացի ֆերմա, բերքի անվտանգություն, կաթիլային ոռոգում, կայուն անտառտնտեսություն (անտառապատում և անտառվերականգնում) և այլն,
* մաքուր տրանսպորտ՝ էլեկտրական, հիբրիդային, հասարակական տրանսպորտ, ենթակառուցվածքների զարգացում (լիցքավորման կայանների տեղադրում),
* ջրի և կեղտաջրերի կայուն կառավարում՝ խմելու ջրի կայուն կազմակերպում, կեղտաջրերի կառավարում,
* կլիմայի փոփոխության նկատմամբ հարմարվողականություն՝ տեղեկատվական արշավների համակարգեր, վաղ նախազգուշացման համակարգեր և այլն:
* փակ պարբերաշրջանով տնտեսության գործընթացներ՝ էկոլոգիական արտադրանքի ներմուծում, բնապահպանական սերտիֆիկացում, փաթեթավորում և առաքում:

Նախագծերի ֆինանսավորման գնահատման գործընթացում վերոնշյալ միջոցառում­ների միասնական կիրառումն ապահովելու նպատակով ՀՀ կենտրոնական բանկի հետ կքննարկվի համապատասխան կանոնակարգի ընդունման նպատակահար­մարությունը։

1. **Հաշվետվություններում ներառել կլիմայի փոփոխության ցուցանիշներ:** Բարձրացնել կանաչ վարկերի միջոցով ֆինանսավորվող նախագծերի թափանցի­կու­թյունը՝ հաշվետվայնության պահանջներում ներառելով արդյունավետության որակա­կան և/կամ քանակական ցուցանիշներ (օրինակ՝ վերականգնվող էլեկտրաէներգիայի արտադրության աճ, էներգիայի սպառման կրճատում, ՋԳ արտանետումների կրճատում և այլն) և դրանք հանրայնացնելով ավելի մեծ շահագրգիռ խմբերի համար։ Վարկառուների համար հաշվետվայնության ձևանմուշների մշակում:
2. **Օժանդակել հասանելի կանաչ ֆինանսների վերաբերյալ իրազեկմանը:** Կանաչ վարկերի հաջող ինտեգրման համար ոչ պակաս կարևոր է կայուն զարգացման և կլիմայի փոփոխության վերաբերյալ հանրային ընկալումը: Առկա է կանաչ աճի և կանաչ ֆինանսների դրական ազդեցությունների մասին իրազեկման մակարդակի բարձրացման էական կարիք: Ֆինանսավորման տարբեր հնարավորությունների վերաբերյալ ավելի շատ և ավելի որակյալ տվյալների կարիք կա:

##  ԿԼԻՄԱՅԻ ՓՈՓՈԽՈՒԹՅԱՆ ԾՐԱԳՐԵՐ՝ ՊԱՐՏՔԻ ԴԻՄԱՑ

1. «Կլիմայի փոփոխության ծրագրեր՝ պարտքի դիմաց»՝ կլիմայի հետ կապված նորարա­րական ֆինանսական փոխանակման մեխանիզմ է, որը հիմնականում կենտրոնանում է երկկողմ և պետական պարտքի վրա՝ մյուս երկրներին հնարավոր ընդլայնելիությամբ առաջարկելով լրացուցիչ ֆինանսավորման լծակներ կլիմային առնչվող գործողության համար: Այդ միջոցներն ուղղվում են տվյալ երկրի ԱՍԳ շրջանակում ստանձնած պարտավորությունների պատշաճ կատար­մանը՝ միևնույն ժամանակ զարգացած երկրներին հնարավորություն տալով կատարել Փարիզյան համաձայնագրով ստանձնած պարտավորությունները:
2. Հայաստանում կարող է լինել նաև փոխանակման ձևաչափով պարտքը հաշվի առնելու հնարավորություն: Այս տեսակի գործիքը ներառում է պարտատիրոջ կողմից կամավոր փոխանակում իր պարտապանի հետ կանխիկ դրամով և նոր պարտավորություն` մարման այլ պայմաններով: Փոխանակման մոդելի տարատեսակներ կարող են օգտագործվել այն դեպքերում, երբ պարտատերը պատրաստ է ընդունել ավելի քիչ, քան պարտքի անվանական արժեքն է, երբ պարտապանի կողմից ինստիտուցիոնալ կարողությունների ցուցադրումը մեծացնում է վարկատուի վստահությունն առ այն, որ միջոցները կօգտագործվեն համաձայնեցված նպատակի համար:
3. Բնապահպանական փոխանակման համար պարտքը լայնորեն օգտագործվում է այն փաստարկով, որ խոսքը ոչ թե «հեշտ» գումար ստեղծելու, այլ «ժամանակին» ստեղծվող գումարի մասին է: Այդ փաստարկը կարող է մեծապես նպաստել բնապահպանական քաղաքականության և կառավարման մոտեցումների փոփոխման՝ հօգուտ Հայաստանի, ինչպես նաև ցուցադրել վերջին շրջանի բնապահպանական կայուն գործունեության երկկողմ և բազմակողմ աջակցության արդյունքները:
4. «Կլիմայի փոփոխության ծրագրեր՝ պարտքի դիմաց» ֆինանսական հաշվանցման մեխանիզմները բացի նորարարական ֆինանսական գործիքներ լինելուց, որը Հայաստանը պատրաստակամ է զարգացնել որպես ԱՍԳ շրջանակներում ստանձնած հանձնառությունների մաս, Հայաստանի համար կարևոր է նաև պետական պարտքի կառավարման կայունության տեսանկյունից:
5. Մեխանիզմը գործարկելու և ակնկալվող օգուտները ստանալու նպատակով Կառավարությունը հանձնառու է անհրաժեշտ կարողությունների զարգացման իմաստով՝ շեշտադրելով հիմնականում հետևյալ առանցքային ուղղությունները.
* լիարժեք և հուսալի տեղեկատվական կարողություններ՝ ազգային ՉՀՀ համակարգ ձևավորելու միջոցով
* ծրագրային առաջարկներ ձևավորելու կարողություններ՝ մասնավոր հատվածի և զարգացման գործընկերների հետ արդյունավետ երկխոսություն ապահովելու միջոցով
* վերլուծական և բանակցային կարողություններ՝ հանրային ֆինանսների կառավարման համակարգում կլիմայական նկատառումների ներկառուցման և արդյունավետ միջգերատեսչական համագործակցություն ձևավորելու միջոցով:
1. Այն գործողությունների ամբողջական արժեքը, որոնք ուղղված են կլիմայի փոփոխության մեղմման և հարմարվողականությանը՝ այն դիտելով որպես հիմնական նպատակ: Ազդեցիկ ֆինանսներ, երբ հստակորեն նշվում է կլիմայական նպատակը, բայց դա այն ձեռնարկելու գլխավոր շարժիչ ուժը կամ դրդապատճառը չէ: [↑](#footnote-ref-1)
2. ՏՀԶԿ, Կլիմայի հետ կապված զարգացման ֆինանսավորում. գործընկեր երկրի հեռանկարների զեկույց, 2017 թ. [↑](#footnote-ref-2)
3. Կլիմայի փոփոխության մեղմման կամ հարմարվողականության նպատակը նշված է որպես գործողության մշակման և դրա իրականացման առանցքային շարժառիթ: [↑](#footnote-ref-3)
4. Փոխարժեք՝ 1 ԱՄՆ դոլար=405.7 ՀՀ դրամ [↑](#footnote-ref-4)
5. Ֆինանսավորման գնահատված կարիքը հիմնված է միջազգային և տեղական զեկույցների, փորձագիտական գնահատականների և գործող ոլորտային ծրագրերի տվյալների վրա: [↑](#footnote-ref-5)
6. Փոխարժեքը՝ ըստ զեկույցի հղման: Օգտագործվել են 2020 թվականի հունվարի արժեքները, համաձայն որոնց՝ 1 ԱՄՆ դոլար = 479.260 ՀՀ դրամ, տվյալները՝ 2020 թվականի հունվարի 12: [↑](#footnote-ref-6)
7. Ամերիաբանկը ստանձնել է կորպորատիվ հանձնառություն՝ ստեղծելու ցածր ածխածնային արտանետումներով կանաչ ակտիվների պորտֆել: Բանկը դրանք առաջին անգամ թողարկեց 2020 թվականին՝ 50 մլն դոլար արժեքով: 2022 թվականին Ամերիաբանկը հայտարարեց 8 մլն ԱՄՆ դոլար և 3 մլրդ ՀՀ դրամ ծավալներով անվանական, արժեկտրոնային, ոչ փաստաթղթային պարտատոմսերի հրապարակային տեղաբաշխման մասին, որը Հայաստանում կանաչ պարտատոմսերի` հրապարակային առաջարկի միջոցով իրականացվող առաջին տեղաբաշխումն էր: [↑](#footnote-ref-7)